ኮሚሽኑ  እያንዳንዱ ተቋማት የሙስና መከላከል ስትራቴጂ እንዲኖረው  የሚያስችል  ሰነድ ማዘጋጀቱን   አስታወቀ
በአገሪቱ የሚገኙ እያንዳንዱ የመንግሥት ተቋማት የሙስና ስትራቴጂ እንዲኖራቸው የሚያስችል ሰነድ እያዘጋጀ መሆኑን የፌደራል ሥነ ምግባርና ፀረ ሙስና ኮሚሽን አስታወቀ ። የኮሚሽኑ የሥነ ምግባር ትምህርትና ኮሚኒኬሽን ጉዳዮች ዳይሮክቶሬት ዳይሬክተር አቶ ብርሃኑ አሰፋ ለዋልታ እንደገለጹት ኮሚሽኑ በመላ አገሪቱ ሙስናን መከላከል የሚያስችል ስትራቴጂ ነድፎ ተግባራዊ ለማድረግ መዘጋጀቱ የፀረ ሙስና ትግሉን ለማጠናከር ያግዛል። ሰነዱ  በተቋም ደረጃ ሙስናን እንዴት መከላከል እንደሚቻል  መመሪያና ደንቦችን ያካተተ መሆኑን የጠቆሙት አቶ ብርሃኑ የአገሪቱ ሚኒስሮችና የተቋማት ኃላፊዎች በተገኙበት በቅርቡ ውይይት ይደረግበታል ብለዋል።ኮሚሽኑ በአገሪቱ የመልካም አስተዳደርንና የዴሞክራሲ ግንባታ ላይ በንቃት በመሳተፍ የበኩሉን አስተዋጽኦ እያደረገ ነው ያሉት አቶ ብርሃኑ  ህብረተሰቡን  አደራጅቶ  በጸረ  ሙስና ትግሉ በማሳተፍ ውጤት እየተገኘ መሆኑንም  ገልጸዋል ።ቀደም ሲል ኮሚሽኑ የሥራ እንቅስቃሴው በመንግሥት ተቋማት ላይ ብቻ ተወስኖ የቆየ እንደነበር የጠቆሙት አቶ ብርሃኑ በቅርቡ ግን የተሠጠውን ሥልጣን መሠረት ወደ ግሉ ዘርፍ በማስፋት በህዝባዊ ማህበራት፤ የልማት ድርጅቶች፤ በህብረተሰቡ የገንዘብ መዋጮ የተቋቋሙ ሼር ኩባንያዎችና መንግሥታዊ ካልሆኑ የተራድኦ ድርጅቶች ከመጋቢት 25/2007 ዓ.ም አንስቶ የተፈጸሙ የሙስና ተግባራትን ጥቆማ መቀበል መጀመሩንም ተናግረዋል።    ሙስና በጊዜ፣  በሃብትና በሰው ኃይል አጠቃቃም ላይ የሚያደርሰው ጉዳት ከፍተኛ መሆኑን ዜጎች እየተገነዘቡ መምጣታቸውን ገልጸው  ኮሚሽኑ ከ14 ዓመታት በፊት ሲቋቋም የነበረውን የሥራ አፈጻጻም  እየተጠናከረ  መምጣቱንም አቶ ብርሃኑ ተናግረዋል።በዘንድሮ የበጀት ዓመት ባለፉት ዘጠኝ ወራት ከመላ አገሪቱ 2ሺሕ 3 መቶ 38 የሙስና ወንጀል ጥቆማዎች ከህብረተሰቡ መድረሱን የገለጹት አቶ ብርሃኑ የሚመለከቱትን 1 ሺሕ 40  እያስተናገ  ይገኛል ብለዋል ።ኮሚሽኑ ሙስናን በመከላከል ተግባሩ ባለፉት ዘጠኝ ወራት በደረሰው ጥቆማ መሠረት ግልጽነት የሌላቸውና ከህግና ሥርዓት ውጭ በ20 የተለያዩ ተቋማት የተካሄዱ ጨረታዎችን በማቋረጥ  ይባክን የነበረውን ከ625  ሚሊዮን ብር በላይ ለማደን መቻሉን አስረድተዋል ።የፌደራል ሥነ ምግባርና ጸረ ሙስና ኮሚሽን የሃብት ማሳዋቅና ምዘገባ ፕሮግራሙ 22 ሺሕ የመንግሥት የሥራ ሃላፊዎችን ለመመዝገብ አቅዶ እስካሁን ድረስ  ከመቶሺ በላይ  ሰዎችን ሃብትና  ንብረት  መመዝገብ ችሏል ።